Volikogu koosolek

Algus 16.00

Lõpp 17.35

Juhataja: Jüri Käo

Protokollija: Kaidi Luide

Osalejate nimekiri ( lisa 1)

Jüri Käo juhatab koosoleku sisse.

1. **Teadus- ja Arendusnõukogu raportist. Tutvustus ja Eesti Tööandjate Keskliidu seisukoha arutelu.**

Riiigikantselei strateegiabüroo nõunik Henry Kattago tutvustab Teadus- ja Arendusnõukogu tellitud Eesti ülikoolide, teadusasutuste ja rakenduskõrgkoolide võrgu ja tegevussuundade raportit. Gunnar Okk intervjueeris üle 30 valdkonnaga seotud inimese. Eesmärgiks oli hinnata kõrgkoolide rahvusvahelise konkurentsi eeliseid ja arenguperspektiive, anda soovitusi valdkonna paremaks rahvusvahelistumiseks. Hinnata ja teha soovitusi teiste riikide baasil Eesti ülikoolide ja teadusasutuste ümberkorraldusteks. Uurida kuidas täna teadus- ja kõrgharidus panustavad ühiskonna sotsiaalmajanduslike väljakutsete arengusse.

Raportis soovitatakse viia läbi laiaulatuslik reform ning konsolideerida ülikoolid ja teadusasutused Tallinnasse ja Tartusse. Ühendada ressursid ning muuta kvaliteedi kontrolli süsteemi sõltumatumaks ja avatumaks. Ümber kujundada rahastamismudel (üleminek koolituslepingute süsteemile), rahastamise baasi muutused, konkurentsipõhisem rahastus. Tippude toetamine (stipendiumiprogrammid talentidele). Tutvuda tuleks põhjalikult Soome ja Taani kogemustega kõrgharidus- ja teaduspoliitiliste otsuste praktilisel elluviimisel ning seal läbiviidud reformide tulemustega.

Eelmisel nädalal toimus avalik konsultatsioon ning 19. oktoobriks koondatakse kokku seisukohad. Ettepanekud asub seejärel analüüsima Haridus- ja Teadusministeerium.

Volikogu tänab Henry Kattagot huvitava ettekande eest.

Toomas Tamsar tutvustab volikogule koostatud seisukoha projekti raporti kohta, kus on sõnastatud uuesti 5 probleemi:

1. Konkurents maailma kõrghariduses aina suureneb ja selle ignoreerimine oleks lühinägelik. Me soovime, et Eesti lastel oleks võimalik saada maailmatasemel haridust ning et meie ettevõtete ja ülikoolide koostöö aitaks Eesti majandusel ja seega ka inimeste elujärjel kosuda.

2. Eesti kõrghariduse ebapiisav kvaliteet – seda nii õppimise, õpetamise kui ka teadustöö osas.

3. Eesti kõrghariduse killustatus. Raha polegi Eesti haridusvaldkonnas vähe, aga selle praegusel viisil kasutamine annab inimestele nende maksude eest vähem tagasi kui oleks võimalik.

4. Kõrghariduse ja teaduse vähene (kohati olematu) seos Eesti majandusega. Kõrgkoolid ei täida ümbritsevat keskkonda ja ühiskonda mõjutavat ning arendavat rolli piisavalt.

5. Kõrghariduse finantseerimine ei ole täna jätkusuutlik ja mõistlik.

Rõhutatakse raportis väljatoodud järgnevate soovituste elluviimist:

1. Teha kõrghariduspoliitikas teadlikke valikuid ja suuta vajadusel ka loobuda. Kõike ei pea Eestis tegema ja kui otsustada teha, siis olgu eesmärgiks maailma tipptase. Samuti ei pea haridusasutused kõiges omavahel võistlema. Samas ei aita lähenemine “las teised loobuvad” edasi, otsused tuleb teha vajadusel tsentraliseeritult.

2. Muuta kõrghariduse finantseerimist. Arvestades maailma trende, ei jõua ühiskond kõike maksudest kinni maksta. Eraraha kaasamine ja koolituslepingute süsteemi kehtestamine oleks mõistlik otsus, samuti suurendaks see õppijate vastutust oma valikute eest.

3. Rahvusvahelistumine. Tuua Eesti kõrgkoolidesse maailma tippajud, nii õpetlased kui ka õppijad. Saata Eesti parimad noored välismaale maailma tippteadmiste ja -suhete järele.

4. Siduda kõrgharidus, teadus ja majandus, anda suurem panus Eesti ühiskonna ja majanduse arengusse.

Tuuakse esile punktid, millest peaks veel rääkima:

1. Leiame, et raport väärib ühiskonnas avatud arutelu. Probleeme, mida raportis toodud ettepanekud lahendada püüavad, pole keegi väga vaidlustanud, küll aga on küsimusi tekitanud mitmed lahendusettepanekuid.

2. Arutamist vajab, kuidas raporti valguses näha rahvuskultuuri puudutava teaduse ja õpetamise rolli ühiskonnas. Autor ei ole ilmselt silmas pidanud selle ühest allutamist majandusloogikale ning vastavat reformimist. Kuid kuni see küsimus ei ole rahulikult läbi arutatud, on raske oodata head konstruktiivset debatti.

3. Haridusasutuste võrgu reformi läbiviimisel tuleb lähtuda kvaliteedi tõstmise eesmärgist ning alles seejärel vaadata tõhususe küsimust. Võib-olla ei ole kõik soovitatud liitmised tingimata vajalikud, kuid samas ei tohi ühegi asutuse staatust arutelust välja jätta eeldusel, et just sellel asutusel on kõrgem õigus eksisteerida eraldiseisvana.

Volikogu leiab peale arutelu, et raporti strateegilist suunda toetatakse. Oluline on, et oleks olemas valitsuse selge seisukoht ja otsus. Keskliidu seisukoha projektiga töötatakse edasi, muutes seda oluliselt üldsõnalisemaks.

1. **Alampalga läbirääkimistest.**

Toomas Tamsar tutvustab volikogule alampalga läbirääkimiste senist kulgu ja hetkeseisu. Ametiühingud on andnud vaidluse tegelemiseks riiklikule lepitajale. Lepitaja on korraldanud kaks ümarlauda, kus ühist arusaama ei tekkinud. 10 septembril toimusid uued lepitusläbirääkimised. Lepitaja pakkus välja oma nägemuse. Selleks oli, et miinimumpalk moodustaks järgmisel aastal 41% keskmisest palgast ning 2017. aastal moodustaks madalapalgaliste netosissetulek 50% keskmisest palgast (sisaldades madalapalgaliste tulumaksutagastust), viidates 2001.a. tööandjate ja ametiühingute omavahelisele kokkuleppele.

Ametiühingute Keskliit tehtud pakkumist vastu ei võtnud.

Peale arutelu otsustas Eesti Tööandjate Keskliidu volikogu jätkata alampalga läbirääkimisi. Riikliku lepitaja esitatud ettepanekut tõsta miinimumpalk järgmisest aastast 440 ja ülejärgmisest 460 eurole volikogu ei toeta.

1. **Töötuskindlustusmaksest.**

Töötukassa nõukogu tegi tööandjate nõudmisel ettepaneku alandada 2017. aastast töötuskindlustusmakset 2,4 protsendilt 2,1 protsendile. Valitsus otsustas töötuskindlustusmakset mitte langetada.

Töötukassa juhatuse ülesandeks võiks olla varahalduselepingu üle vaatamine ja nõudmise esitamine töötukassa reservide hoidmiseks riigikassa stabilisatsioonifondis. Nõukogu võiks suunata raha sihtotstarbelisena töötust ennetava ümberõppe sihtvahendiks.

1. **Eesti Tööandjate Keskliidu uue veebilehekülje tutvustus.**

G. Otsa tutvustab volikogule Eesti Tööandjate Keskliidu uue veebilehekülje kujundust. Uus veebileht on kavas kasutusele võtta hiljemalt septembri lõpus.

Informatsioon võetakse teadmiseks.

1. **Muud küsimused**.

Eesti Tööandjate Keskliit on saanud Rahandusministeeriumilt ettepaneku ühe nõukogu liikme nimetamiseks Tallinna Sadam ASi nõukogusse.

Pärast arutelu otsustab volikogu, et kuni Tallinna Sadam ASi juhtimisstruktuuri restruktureerimiseni pole olukord selge ja nõukogu liikme kandidaati ei esitata

Toomas Tamsar tutvustab volikogule kahte uut keskliidu liikmekandidaati: Nortal ASi ja Windoor ASi. Volikogu otsustab uued liikmed Eesti Tööandjate Keskliitu vastu võtta.

Toomas Tamsar tutvustab volikogule keskliidu analüütik Raul Aronit, kes annab ülevaate sõiduautode maksustamise teemast. Volikogu leiab, et autode maksustamise süsteemi lihtsustamine on igati põhjendatud.

Tea Varrak edastab volikogule info, et 14. oktoobril toimub TTÜ innovatsiooni- ja ettevõtluskeskuses Mektory koostööfestival „Õigel ajal õiges kohas“, mis on suunatud ettevõtjaile, kel on vajadus ja huvi teha koostööd ülikoolide ja teadusasutustega. Kõik volikogu liikmed on oodatud koos oma inimestega osalema. Üritus algab kell 10.

Jüri Käo tänab volikogu liikmeid. Koosolek on lõppenud.

Jüri Käo Kaidi Luide

Juhataja Protokollija